Ontwrigting vir Kaapstad-brandweer verwagBrandbestryders het na die Burgersentrum in Kaapstad opgeruk (26 September 2019) (Foto: Armand Hough/African News Agency/ANA) Die Stad Kaapstad het Maandag gewaarsku dat daar moontlik ontwrigtings kan voorkom in sy brandbestrydingsdiens te midde van dreigemente deur brandbestryders, wat aan vakbonde behoort, wat nie op bystand wil wees nie. Richard Bosman, uitvoerende direkteur vir veiligheid en sekuriteit, het in ŉ verklaring gesê Kaapstad het in die lig van die brandseisoen gebeurlikheidsplanne in werking gestel indien lede van die Munisipalewerkersvakbond (Samwu) sou staak. Brandbestryders van Kaapstad het verlede week ŉ optog gehou en oortydbetaling geëis. Volgens die brandbestryders werk hulle elke week langer as die gereelde ure wat van hulle verwag word. Stad Kaapstad het egter die bewerings verwerp dat brandbestryders nie oortydbetaling ontvang nie. Volgens die verklaring is daar meer as 900 brandbestryders in diens van die stad en ŉ minimum van 240 brandbestryders is aan diens by die 30 brandweerstasies in die stad. Ongeveer 60% van die personeel is lede van Samwu. Brandbestryders het na die Burgersentrum in Kaapstad opgeruk (26 September 2019) (Foto: Armand Hough/African News Agency/ANA) “Die minimum hulpbronvereiste vir ŉ brandweerstasie is een brandweerwa en ŉ maksimum van ses personeellede,” het Bosman bygevoeg. “Kritieke brandweerstasies is reeds geïdentifiseer waar ŉ minimum vlak van diens steeds vir die stad beskikbaar sal wees.” Indien Samwu-lede sou weier om bystand-ure te werk, sal die Brand- en Reddingsdiens: – Personeel na kritieke brandweerstasies ontplooi waar daar ŉ tekort aan personeel is – ŉ Beroep op dagskofpersoneel doen om op die bystandrooster te wees om voertuie te beman – Personeel versoek om hul vakansiedae te gebruik om personeeltekorte te takel – Bystand van naburige munisipaliteite versoek kragtens ŉ staande ooreenkoms indien daar noodgevalle is. “Die Brand- en Reddingsdiens sal ook dissiplinêre stappe doen teen enige werknemer wat weier om bystand-ure te werk, aangesien dit teenstrydig sal wees met hul huidige diensvoorwaardes. Personeel, wat gedreig word, word aangemoedig om die voorvalle aan te meld, sodat dit ondersoek kan word en stappe gedoen kan word teen die verantwoordelike persone.” Bosman het gesê Stad Kaapstad bly verbind daartoe om die voortgesette dispuut met Samwu op te los, terwyl hy steeds voldoen aan sy diensleweringsmandaat.